KIRJALLINEN KYSYMYS E-2298/01 esittäjä(t): Monica Frassoni (Verts/ALE)ja Joost Lagendijk (Verts/ALE) komissiolle. Ulkosuhteiden pääosaston linjan D uuden johtajan nimittäminen.



Virallinen lehti nro 160 E , 04/07/2002 s. 0009 - 0010



KIRJALLINEN KYSYMYS E-2298/01 esittäjä(t): Monica Frassoni (Verts/ALE)ja Joost Lagendijk (Verts/ALE) komissiolle (31. heinäkuuta 2001) Aihe: Ulkosuhteiden pääosaston linjan D uuden johtajan nimittäminen Komission uudistamisen päätavoitteet sisältävät sen varmistamisen, että ylennykset perustuvat pätevyyteen eivätkä kansallisuuteen, poliittiseen kantaan tai johonkin muuhun sopivien ominaisuuksien yhdistelmään. Tämä periaate vahvistetaan 3. heinäkuuta 2001 annetussa tiedotteessa 9/2001, joka koskee ulkosuhteista vastaavaa pääosastoa. Tämän vuoksi on tärkeää saada tarkka selvyys siitä, miksi komissio poikkesi näkyvästi tästä periaatteesta nimittäessään Reinhard Prieben ulkosuhteiden pääosaston linjan D johtajaksi. Inside DG External Relations -lehden numerossa April, May, June on Reinhard Prieben mielenkiintoinen haastattelu, jossa tämä harvinaisen rehellisesti myöntää, että hänellä ei ennestään ole minkäänlaista kokemusta ulkosuhteiden alalla, ja että hänet nimitettiin sattumalta Länsi-Balkanista vastaavan linjan johtajaksi. Voiko komissio ilmoittaa Reinhard Priebe täsmälliset nimittämisperusteet, koska hänellä ei oman ilmoituksensa mukaan ole mitään kokomusta ulkosuhteiden alalla Länsi-Balkanista puhumattakaan ja koska nimittäminen on avoimessa ristiriidassa komission sisäisten sääntöjen kanssa? Myöntääkö komissio, että sen omissa yksiköissä on riittävästi päteviä virkamiehiä, jotka voivat täyttää tämän tärkeän paikan tänä EU:n ja Länsi-Balkanin suhteiden kannalta vaikeina aikoina? Myöntääkö komissio, että sen arvovallan ja uskottavuuden kannalta on erityisen kiusallista, että se nimittää sattumalta johtajaksi henkilön, jolla ei ole mitään kokemusta asianomaiselta alalta vaikka ei olekaan mitään syytä epäillä hänen pätevyyttään muilla komission toimivaltaan kuuluvilla aloilla? Christopher Pattenin komission puolesta antama vastaus (25. lokakuuta 2001) Komissio toteuttaa ylempien johtohenkilöiden nimitykset tiettyjä perusteita noudattaen. Hiljattain avoinna olleessa Länsi-Balkanin asioista vastaavan johtajan viran valintaperusteiksi oli asetettu osoitus johtamis- ja neuvottelukokemuksesta, valmius valmistella monitahoisia ohjelmia nopeasti muuttuvissa olosuhteissa, aikaisempi kokemus kansainvälisten suhteiden hoitamisesta sekä hyvät organisointi- ja kommunikointivalmiudet. Virkaan valitulla hakijalla todettiin useiden haastattelujen jälkeen olevan tähän haastavaan virkaan tarvittava paras kokemuspohja ja parhaat taidot. Aikaisempaa kokemusta työskentelystä ulkosuhteiden pääosastossa ei asetettu viran täyttämisen edellytykseksi, vaan muita edellä mainittuja tekijöitä pidettiin kyseisen alueen maissa tehtävän työn kannalta tärkeämpinä. Kyseistä nimitystä ei tehty sattumalta vaan sellaisen huolellisen valintamenettelyn tuloksena, jossa komissio ei poikennut millään tavoin vahvistamistaan säännöistä. Menettely vahvistettiin juuri sen vuoksi, että voitaisiin varmistua siitä, että komission yksiköistä voitaisiin yksilöidä ja valita parhaat kyvyt omaava henkilö kyseisen viran kaltaisiin haastaviin virkoihin.